
[072B]༄༅། །དཔལ་
རྡོ་རྗེ་རྣམ་པར་འཇོམས་པ་ལ་ཕྱག་འཚལ་ལོ། །མི་མཐུན་པའི་འཐབ་པ་དང་རྩོད་པ་རྣམས་ཞི་བར་འདོད་པས་ནགས་སྟུག་པོའི་ཁྲོད་དུ་སོང་སྟེ། དཀྱིལ་འཁོར་འཁོར་ལོ་རྩིབས་བཞི་བ་ཞི་བའི་ཁ་དོག་ཏུ་བཞེངས་ལ་ལྷ་རྣམས་སྤྱན་དྲང་བ་དང། བཞུགས་སུ་གསོལ་བ་ལ་སོགས་པ་བྱ་སྟེ་
བཀྲ་ཤིས་བུམ་པ་ལ་ལྷ་རྣམས་དབང་བསྐུར་བ་ལ་སོགས་པ་བྱ་སྟེ། བུམ་པ་དེ་ཉིད་ལ་མཆོད་ཅིང་བསྟོད་པ་བྱས་ལ་སྙིང་པོ་རྒྱས་བསྡུས་གང་མོས་ལ་ཞག་བདུན་ནམ་བཅུ་གཅིག་ཏུ་བཟླས་བརྗོད་བྱའོ། །དེ་ནས་བདག་ཉིད་ལྷའི་ང་རྒྱལ་དང་ལྡན་པས་སྐྲ་བརྫེས་ལ་སྟོད་གཡོགས་གཟར་ལ། སྡིགས་

[073A]༄༅། །མཛུབ་བསྒྲེང་ལ་གཡུལ་འགྱེད་པའི་ཁྲོད་དེའི་བར་དུ་ཕྱིན་ན་གཡུལ་འགྱེས་སོ། །མི་མཐུན་པའི་སེམས་ཅན་རྣམས་ལ་ཡུངས་ཀར་ལ་བཟླས་ནས་གཏོར་ན་མཐུན་པར་འགྱུར་རོ། །བདག་དང་མཐུན་པའི་སེམས་ཅན་ལ་གནོད་པར་སེམས་པ་ལས་ཀ་ར་བའི་རའི་མེ་ཏོག་ལ་
བཟླས་ནས། དེའི་གདོང་དུ་གཏོར་ན་གནོད་པ་བྱ་བ་དང། བསམ་པ་ཞི་བར་འགྱུར་རོ། །རྩྭ་དའུར་བ་ལ་དུར་ཁྲོད་ཀྱི་ཐལ་བ་ལ་བཟླས་ནས་གཏོར་ན་འཕྲོག་མའི་སེམས་ཞི་བར་འགྱུར་རོ། །མཛའ་བཤེས་དང་མཛའ་བོ་མི་མཐུན་པ་ལ་ནི་གོ་ལའམ་ཤིང་གང་ཡང་རུང་བ་ལ་བཟླས་ནས་བྱིན་ན་མཛའ་
ཞིང་གཅུགས་པར་འགྱུར་རོ། །རྒྱལ་པོའམ་ཡོན་ཏན་ཅན་དང་མི་མཐུན་པ་ལ་ནི་བྱ་ནག་མོའི་སྒོ་ང་དང། མུ་ཟི་ལ་བཟླས་ལ་མེ་བྱས་ལ་རླུང་ཕྱོགས་སུ་ཕྱར་བ་ཙམ་གྱིས་མཐུན་སེམས་དང་ལྡན་པར་འགྱུར་རོ། །མི་མཐུན་པ་ཞི་བར་བྱེད་པའི་རྩི་སྦྱོར་དབྱིག་གི་ནོར་བུ་ཞེས་བྱ་བ། སློབ་དཔོན་
ཡེ་ཤེས་རྡོ་རྗེས་མཛད་པ་རྫོགས་སོ།།


